„ Hámarkið í dag gæti náð 20 stigum einhverstaðar inn í sveitunum og svo á morgun er verið að spá yfir 20 stiga hita á Suður - og Suðvesturlandi , ” segir Haraldur Eiríksson , veðurfræðingur hjá Veðurstofu Íslands . Þá segir hann rigningu ekki vera í kortunum . „ það er sólríkt og hlýtt í dag og á morgun líka víða um land . ” „ Það er búið að vera hæðarsvæði yfir landinu og engar lægðir verið að hrella okkur núna undanfarna daga og vikur . Gæti farið í 23 - 24°C þar sem verður hlýjast , ” segir Haraldur og bætir við að það sé þó ekki bara af hinu góða . Þá er orðinn dálítið alvarlegur þurrkur víða á Suður - og Vesturlandi „ Sólin er bara að baka landið . ” „ Það hefur , það sem af er af mánuðinum , varla dregið ský fyrir sólu . Til dæmis hérna í Reykjavík , ” segir hann . Þó megi búast við köflóttara veðri og aðeins meira af skýjum . „ Það er þurrkur á öllu landinu í dag , en annað kvöld er útlit fyrir rigningu Norðaustanlands . ” Þá megi búast við rigningu fram á fimmtudagsmorgun á Norðaustur - og Austurlandi . „ Svo verður einhver væta austantil á landinu út vikuna . Með töluvert svalara veðri þar . ” Haraldur segir þetta vera alveg öfugt við það sem var í fyrra . „ Sérstaklega í júní , þá var svo hlýtt á Norðaustur - og Austurlandi . Búið að snúast algjörlega við . ” Langbesta veðrið verður því á Suður - og Vesturlandi út vikuna .